Donald Trump, fyrrverandi forseti Bandaríkjanna, réð í gærkvöld tvo lögmenn til að stýra vörn hans vegna ákæru fyrir embættisglöp. Þeir taka við af lögmönnum sem sögðu sig frá verkinu í fyrrakvöld.
Þeir David Schoen og Bruce Castor yngri verða lögmenn Trumps í réttarhöldunum í öldungadeild Bandaríkjaþings sem eiga að hefjast í næstu viku.
Þeir telja báðir að ákæran á hendur honum stangist á við bandarísku stjórnarskrána, þar sem Trump er ekki lengur í embætti. Ákæran nær þó til þess tíma sem hann gegndi embætti forseta.
Trump var ákærður af fulltrúadeild Bandaríkjaþings fyrir að hvetja stuðningsmenn sína til þess að ráðast inn í þinghúsið 6. janúar. Hann hélt fjöldafund með stuðningsmönnum skammt frá þinghúsinu þann sama dag, rétt áður en þingmenn staðfestu úrslit forsetakosninganna þar sem Joe Biden hafði betur gegn Trump. Trump, og margir stuðningsmanna hans, halda því statt og stöðugt fram að svindlað hafi verið í kosningunum og sigrinum hafi verið stolið af honum. Fjöldi þingmanna Repúblikana hefur tekið undir þær ásakanir forsetans. Samkvæmt heimildum CNN hættu fimm lögmenn við að verja Trump vegna þess að hann vildi halda þessum ásökunum sínum til streitu, og byggja málsvörn sína á því.